Την πιο επιτυχημένη τουριστική χρονιά όλων των εποχών για την Ελλάδα επιβεβαιώνουν τα πλέον πρόσφατα επίσημα στοιχεία από την ΥΠΑ, την FRAPORT και τον Διεθνή Αερολιμένα Αθηνών (ΔΑΑ), για το επτάμηνο Ιανουαρίου- Ιουλίου.

Συγκεκριμένα, καταγράφεται μεγάλη αύξηση 13,7% στο επτάμηνο Ιανουαρίου-Μαρτίου 2018 στις αφίξεις επιβατών εξωτερικού στα 14 περιφερειακά αεροδρόμια που διαχειρίζεται η FRAPORT, σε σχέση με το αντίστοιχο χρονικό διάστημα του 2017. Επιπλέον 1,5 εκατ. ξένοι επισκέπτες πέταξαν με απευθείας αεροπορικές πτήσεις από αεροδρόμια του εξωτερικού προς 14 ελληνικούς προορισμούς (2018 – 12,1 εκατ. 2017 – 10,6 εκατ).

Ακόμη υψηλότερη ήταν άνοδος για το ΔΑΑ «Ελ.Βενιζέλος» όπου οι αφίξεις επιβατών εξωτερικού ξεπέρασαν τα 9 εκατ. στο επτάμηνο Ιανουαρίου-Μαρτίου 2018, καταγράφοντας αύξηση 15%. Περισσότεροι από 1,2 εκατ. επιπλέον ξένοι επισκέπτες πέταξαν από αεροδρόμια του εξωτερικού προς την Αθήνα το 2018 ως και το τέλος Ιουλίου (2018 – 9,03 εκατ. 2017 – 7,85 εκατ.). Την ίδια στιγμή για πρώτη φορά οι επιβάτες εξωτερικού στο αεροδρόμιο «Ν.Καζαντζάκης» του Ηρακλείου ξεπέρασαν στο επτάμηνο τα 1,85 εκατ.

Συνολικά υπολογίζεται ότι περισσότεροι από 3 εκατ. επιπλέον επιβάτες εξωτερικού διακινήθηκαν φέτος στην Ελλάδα ως και το τέλος Ιουλίου σε σχέση με την προηγούμενη χρονιά.

Από τα παραπάνω συνάγεται ότι ο στόχος των 32 εκατ. τουριστών που είχε θέσει ως στοχο το Υπουργείο, όπως γίνεται αντιληπτό θα υπερκαλυφθεί και οι συνολικές αφίξεις θα ξεπεράσουν τα 33 εκατ., καθώς, τόσο οι οδικές αφίξεις, όσο και η κρουαζιέρα κινούνται φέτος ανοδικά, συμπαρασύροντας έτσι τα έσοδα σε πολύ υψηλά επίπεδα.